"Sziget, kérlek, ne romolj el!"
A Sziget mindenkiből, vérmérsékletétől függően negatív vagy pozitív reakciókat vált ki, de a fesztivál hivatalos Facebook-oldalát üzemeltetők becsülettel állják a sarat, és igyekeznek az oldalon felvetett problémákra, panaszokra megnyugtatóan reagálni. Válogatásunk következik a legviccesebb vagy legtanulságosabb komment-vitákból.
A drágulás

Az idei évben a jegyek és a bent kapható italok, élelmiszerek ára is jelentősen megnőtt, ezért most még nagyobb vitát vált ki az emberekből, hogy természetes folyamat eredménye-e a drágulás, vagy ez már tényleg csak a külföldieknek megengedhető árszínvonal.

Egy remek komment-párbeszéd a témában a Facebookon:

Hozzászóló:  "Sziget, kérlek, ne romolj el!"

Sziget: Mire érted ezt?

Erre a hozzászóló csak a következő drágulásról szóló cikket linkeli be. A vita természetesen folytatódik még több hozzászólóval:

"Tényleg pofátlan a 740-es sör, de akinek csak egy kis sütnivalója is van, az annyi sört vesz az auchanban előtte 130-ért, hogy bent már ne nagyon kelljen."

"Igazából belvárosi szórakozóhely árak. A túlnyomóan külföldiekből álló látogatóknak még ez is olcsó. A magyarok meg úgyse kint rúgnak be."

"Nem pofátlan a 740-es sör. Akinek nincs rá penze ne menjen ki."

A Sziget válasza:

"Tényleg nem olcsó dolog a fesztiválozás, cserébe viszont, nagy élmény és rengeteg programlehetőség, ami jelentős plusz ahhoz képest, hogy egy átlag budapesti szórakozóhelyen is hasonló az árszínvonal, ugyanakkor összélményben nem nyújt annyit."

Az a fránya zaj

Örökzöld téma, a fesztivál kezdete óta. A Hajógyári-sziget környékének csendre vágyó lakói és a fesztivál szervezői között egy hétre mindig feszültté válik a viszony. A korábbi évekhez képest idén mintha kisebb hajcihő lett volna a hangerő-szint körül, de azért egy-két hozzászóló még így is elég dühösen nyilatkozott a Facebook-oldalon, de olyan is volt, aki örült annak, hogy a saját teraszáról élvezheti a fesztivált.

A hozzászólók:

"Nem kell nekem élő közvetítés, így is hallok mindent pöpecül itthon ülve is."

"Dunakeszin az erkélyen hallgatom. Kis tartalék van még a hangban? Ha igen, rácsavarhatjátok!

"Pomázon is élvezem a hangerőt!"

"Köszi a hangerőt gyerekek, élvezet lesz reggel ötkor felkelni és melóba menni. Meddig tart ma a ricsaj?"

"Éjjel 2-ig úgy szólt, mintha a ház előtt autó állna és nyomná a basszust! Mindez Dunakeszin! 3 éve Békáson észre sem vettem"

"Angyalföldön is hallani a koncertet. Zárt ajtóknál a TV hallható, de levegő nem sok van idebent. Nekem ne mondják, hogy ez normális zajszint."

A Sziget válasza:

"Minden nap 23 óráig tart a Nagyszínpad programja, onnantól pedig a színpadsátrak és a szabadtéri programhelyszínek is csökkentett hangerővel szólnak, mely hangerőt beépített limiterek figyelik és korlátozzák ha szükséges."

Az élő stream - melyik zenekar nem járult hozzá; mikor lesz, ha lesz?

Néhány éve már otthonról is követhetőek Szigetes koncertek, és a dráguló árak miatt sokan ezt a lehetőséget választják, hiszen így legalább a képernyőkön keresztül élvezhető akár egy Nagyszínpados fellépő szettje is. A Sziget mindig nyilvánosságra hozza az adott napi programot, de már idén is előfordult, hogy egy zenekar (Blink 182) menedzsmentje az utolsó pillanatban úgy döntött, nem járul hozzá a felvételek online közvetítéséhez.

Persze nem csak ez okoz problémát: sokan nem értik melyik zenekar miért nincs a stream-listán.

Hozzászólók:

"Skrillex miért nem lesz streamelve?"

"Lesz a deadmau5 streamen? Fent kiírtátok,de a képen nincs rajta..."

"Tényleg csak 20 perc lesz Stromae? Ugye csak elírtátok ?"

"Mi volt az oka, hogy az utolsó pillanatban lemondták (a Blink 182 - szerk.)? Volt oka egyáltalán, vagy csak úgy nem?

"Kedves Sziget Fesztivál, remélem megpróbáljátok később elérni, hogy a felvételek kikerüljenek a netre!"

A Sziget válaszai:

"Csak azok a fellépők mennek streamben, akik engedélyüket adják ehhez, Skrillex sajnos nem járult hozzá.

Stromae-nak csak az első három számát lehet streamelni.

Sajnos tényleg előfordul műsorváltozás fesztivál közben, nem csak stream esetében, ez elkerülhetetlen, de természetesen mindent megteszünk annak érdekében, hogy minden az előzetesen meghirdetett programnak megfelelően alakuljon.

Továbbra is rajta vagyunk, hogy ha nem is az egész koncertet, de legalább néhány számot megoszthassunk utólag."

Mire jó a VIP karszalag és Paypass-es bankkártya? - bejutási problémák

Néha tényleg el lehet veszni a különféle karszalagok között, így aztán mindenki érdeklődik a saját jogosultságairól. Nem hiába egy VIP-es WC, vagy egy elcsíphető híresség még mindig sokakat motivál.

Hozzászóló: "Lenne egy kérdésem: a VIP textiles karszalag mire jogosít? Az egyben heti belépő is, vagy bérletet külön kell venni?"

Sziget: "A VIP karszalaggal a VIP-be tudsz bemenni, a rendezvényre csak belépésre jogosító karszalaggal."

Másik hozzászóló: "Olyan hír járja, hogy Paypass-os kártyával használhatom a VIP bejáratot, ez igaz?"

Sziget: "Bizony, a jó hír igaz!"

Később: "Akik beengednek a VIP-nél, azokat is tájékoztassátok már legyetek oly szívesek, hogy igenis be kellene engedniük és nem kinevetni a Paypass-osokat..."

Sziget: "Újra egyeztetjük a beengedéssel, köszi a visszajelzést és elnézést ha kellemetlenség ért!"
panaszok Sziget-stream Sziget 2014 fesztivál zaj Facebook nézői problémák